Elon Musk
Elon Musk syntyi 28. kesäkuuta 1971 Pretoriassa, Etelä-Afrikassa. Menestyvä perhe asui yhdessä kaupungin suurimmista taloista. Isä Errol työskenteli kone- ja sähköinsinöörinä, ja äiti Maye oli ravitsemusterapeutti omassa yrityksessään. Isän sukua oli asunut Etelä-Afrikassa jo 200 vuoden ajan, ja Elonin äiti oli muuttanut lapsena perheensä mukana Kanadasta. Elonilla on pikkuveli ja pikkusisko. Pikkupoikana hän oli hyvin ahkera lukemaan ja kirjaviisas. Vanhempiensa avioeron jälkeen Elon muutti asumaan isänsä luo.
John D. Rockefeller
John Davison Rockefeller syntyi Richfordissa, New Yorkin osavaltiossa 8. heinäkuuta 1839 kuusilapsisen keskiluokkaisen perheen toiseksi vanhimmaksi lapseksi. Johnin isä William Avery Rockefeller (1810–1906) oli seura- ja myyntimies, joka matkusteli ja myi patenttilääkkeitä. Johnin äiti Eliza Rockefeller (1813–1889) halusi lapsistaan rehellisiä ja yritteliäitä kansalaisia eikä säästellyt vitsaa sääntöjensä valvomisessa. Muuan opettaja kuvasi kolmea Rockefellerin veljestä seuraavasti: ”Älykkäitä poikia, joiden saattoi arvata vielä saavan maailmassa jotain aikaan.” John ei pitänyt itseään hyvänä oppilaana. Matematiikka oli oikeastaan ainoa oppiaine, jonka hän hallitsi, mutta kemiakaan ei tuntunut vaikealta. Tulevissa öljybisneksissä nämä oppiaineet olivat valttia.